Tartu Ülikooli Ajalooring

Tartu Ülikooli Ajalooring on Tartu Ülikooli juures tegutsev üliõpilasorganisatsioon, mis ühendab ülikoolis õppivaid ajalootudengeid, õppejõude, ajaloo eriala vilistlasi ja teisi Tartu Ülikooliga seotud ajaloohuvilisi. TÜ Ajalooring (endise nimega Tartu Riikliku Ülikooli Ajalooring) alustas tegevust 1946. aastal, olles seega vanim Tartu Ülikoolis järjepidevalt tegutsev erialaorganisatsioon.

2021. aasta kevadsemestri seisuga kuulus Ajalooringi üle 80 tegevliikme. Lisaks on ringi toetajaliikmete ja vilistlaste hulgas kümneid endiseid TÜ vilistlasi ja praeguseid ning endisi õppejõude, sh Mart Laar, Tõnis Lukas, Tiit Rosenberg, Ain Mäesalu ja Mati Laur.

Ajalugu 
TRÜ üliõpilaste ajalooringi asutamiskoosolek toimus 25. märtsil 1946. Ajalooringi asutajateks olid ajaloo-keeleteaduskonna dekaan dotsent Richard Kleis, üldajaloo kateedri juhataja dotsent Julius Madisson ning mitmed endise Akadeemilise Ajalooseltsi liikmed. Ajalooringi esimees valiti üliõpilaste hulgast ning juhatusse kuulus lisaks esimehele ka kaks juhendajat-õppejõudu, kellest üks enamasti NSV Liidu ajaloo kateedrist ning teine üldajaloo kateedrist. Ringi tegevusest võtsid reeglina osa ajalooteaduskonna üliõpilased. Ajalooring kuulus alates 1948. aastast ka vastloodud Üliõpilaste Teaduslikku Ühingusse (ÜTÜ).

Ajalooringi peamiseks tegevusvormiks olid Nõukogude ajal ettekandekoosolekud, mis toimusid viis kuni kaheksa korda semestris. Koosolekul esitasid referaate peamiselt ajalooteaduskonna tudengid. Alates 1948. aastast korraldas Ajalooring kevadisi teaduskonverentse ning 1960. aastast alates igakevadisi kolmepäevaseid suurekskursioone Eesti erinevatesse paikadesse ja naaberaladele. 1964. aastast peale hakkasid toimuma ka ühepäevased väikeekskursioonid Eesti piires. Aastatel 1962–1967 ilmusid Ajalooringi liikmete artiklid TRÜ kogumikus "Ajalooalaseid töid". Teaduskonverentside kohta anti välja kogumikke konverentsi programmi ja ettekannete teesidega.

Ajalooring saavutas oma liikmeskonna suuruse ning aktiivsuse tipu 1970ndate lõpuks, 1980ndate alguseks. 1980. aastate II poolel ringi tegevus järsult hääbus ning ka aktiivne liikmeskond kahanes kiiresti. 1997. aastal taastasid toonased ajalooinstituudi tudengid ringi tegevuse, seekord juba praeguse nime all.

Tegevus ja liikmeskond 
Ajalooringi tegevuse eesmärgiks on ajaloo populariseerimine, üliõpilaskonna ja ühiskonna kui terviku ajalooteadmiste süvendamine ning maailmapildi rikastamine, samuti Tartu Ülikooli ajaloo ja arheoloogia instituudi sisese suhtluse ja koostöö edendamine. Ajalooringi liikmed jagunevad tegevliikmeteks ja toetajaliikmeteks. Viimaste hulka kuuluvad ka Ajalooringi vilistlased ja auliikmed. Ajalooringi tegevliikmeks võib astuda iga Eesti Vabariigis kõrgharidust omandav tudeng ning õpingute lõppedes arvatakse nad kirjaliku avalduse põhjal toetajaliikmeteks. Eriliste teenete eest võib Ajalooringi üldkoosolek valida toetajaliikmete hulgast endale auliikmeid. 2021. aasta kevadsemestri seisuga on TÜ Ajalooringi auliikmeteks valitud Marie Kõiver.

Ajalooring peab oma eesmärgiks eelkõige ajaloo ja arheoloogia instituudi siseste suhete tugevdamist, üliõpilaste omavahelise läbikäimise mitmekesistamist kui ka lähemat tutvumist õppejõududega. Lisaks tegeletekse ajaloo populariseerimisega, ühiskonna kui terviku ajalooteadmiste suurendamise ning üliõpilaskonna maailmapildi rikastamisega. Selleks korraldab Ajalooring traditsioonilisi ühe- või mitmepäevaseid sügis- ja kevadreise, filmi- ning vestlusõhtuid, mälumänge, maleturniire, ühiseid muuseumikülastusi ja palju muud. Ajalooring kogub oma tegevuse kohta ka endiste ja praeguste liikmete mälestusi, pilte, kokkuvõtteid ja muud infot. Ajalooringi tähtsamateks dokumentideks on selle põhikiri ning üldkoosolekute kord. 26. veebruaril 2015 võeti vastu Tartu Ülikooli Ajalooringi põhikiri, mis määratleb täpselt AR-i tegevust ning reguleerib selle tegevust. Põhikirja koostasid toonased TÜ ajaloo- ja arheoloogiainstituudi tudengid. 2019. aasta 2. oktoobril võttis Ajalooring oma üldkoosolekul vastu ka üldkoosolekute korra ning ühtlasi uuendas mitmeid põhikirjas sisalduvaid punkte.

TÜ Ajalooringi esimehi 
 Marilyn Mägi, 2015/2016 õa
 Elin Viisileht, 2016/2017 õa
 Toivo Kikkas, 2017/2018 õa
 Agnes Unt, 2018/2019 õa
 Kerdo Kristjan Tamm, 2019/2020 õa
 Jaak Martin Kaarepere, 2020/2021 õa
 Katrin Riso, 2021/2022 õa.
 Hipp Saar, 2022–...

Viited

Välislingid
Ajalooring Facebookis
Ajalooring Instagramis
Ajalooringi kodulehekülg
Minevikuminutid – TÜ Ajalooringi veetud projekt

Tartu Ülikool
Eesti noorteorganisatsioonid
Eesti ajalugu